tartuNLP/wikipedia-smugri-20251201 huggingface dataset:
Washington Huskies

Washington Huskies on yhdysvaltalainen yliopistourheilujoukkue Seattlesta, Washingtonista. Nittany Lions on Pennsylvanian osavaltionyliopiston joukkue ja se edustaa korkeakoulua NCAA:n Big Ten-konferenssissa. Joukkue on ollut NCAA:n jäsen 1. syyskuuta 1926 lähtien.
Lajit.
Amerikkalainen jalkapallo.
Washington Huskies pelaa amerikkalaisessa jalkapallossa NCAA:n I-divisioonan korkeimmassa FBS-sarjassa. Washington Huskies pelaa kotiottelunsa Husky Stadiumilla, joka on yliopistojalkapallon 23. suurin stadion.
Saavutukset.
Washington Huskies on saavuttanut seuraavat NCAA:n kansalliset mestaruudet:
Alavuden Peli-Veikot (jääkiekko)

Alavuden Peli-Veikot (APV), on alavutelaisen samannimisen urheiluseuran jääkiekkojoukkue, jonka edustusjoukkue pelaa II-divisioonassa.
Historia.
Alavuden Peli-Veikkojen jääkiekkotoiminta alkoi vuonna 1964 ja joukkue osallistui kaudella 1965–1966 Etelä-pohjanmaan Maakuntasarjaan. Ottelut pelattiin Alavuden yhteiskoulun viereisellä soramontulla.
APV pelasi 2000-luvun II-divisioonassa, poislukien kauden 2002–2003, jolloin joukkue pelasi III-divisioonassa. Joukkueen aiempi jääkiekkokaukalo ei ollut enää sopiva olosuhteisiin, jonka vuoksi joukkue pelasi Kuortaneen ja Virtojen jäähallilla. Maaliskuussa 2008 Alavus Areena valmistui ja APV sai pelata ottelut omalla paikkakunnalla. Kaudella 2008–2009 APV pääsi Suomi-sarjan karsintoihin, mutta jäi kolmanneksi jatkolohkossa. Kaudella 2010–2011 APV pääsi Suomi-sarjan pudotuspeleihin asti, mutta putosi välierässä. Kaudella 2011–2012 APV voitti II-divisioonan aluemestaruuden.
Luotsi (tornitalo)

Luotsi (työnimeltään T5) on Helsingin Kalasatamaan suunniteltu 32-kerroksinen ja 120 metriä korkea tornitalo. Asuinkäyttöön tarkoitettu Luotsi valmistuisi osaksi Redi-kokonaisuutta seitsemän muun tornitalon kanssa.
Luotsi sijoittuu Redin kaakkoisosaan Leonkadun kulmaan ja sen sisäänkäynti on Englantilaisaukion laidalla.
Urakoitsija SRV kertoi keväällä 2025, että Luotsilla on voimassa oleva rakennuslupa. Tornitalon rakentamisesta ei ole kuitenkaan tehty vielä päätöstä. Luotsi rakennetaan Kartan ja Kapteenin kanssa yhtenä Redin kolmesta viimeisestä tornista.
F1 25

F1 25 on Codemastersin kehittämä ajopeli, joka perustuu Formula 1 -kauteen 2025. Peli julkaistiin PlayStation 5-, Xbox Series X/S- ja Microsoft Windows -alustoille 30. toukokuuta 2025. Peli sisältää kaikki kauden 2025 tallit, kuljettajat ja radat.
Espoo-mitali

Espoo-mitali on Espoon kaupungin myöntämä tunnustus Espoon hyväksi tehdystä työstä.
Mitalitaiteilija Kauko Räsäsen suunnittelemaa Espoo-mitalia on jaettu tunnustukseksi ansiokkaasta toiminnasta kaupungin hyväksi yli 500 henkilölle vuodesta 1972 alkaen. Mitalinsaajat päättää Espoon kaupungin mitalitoimikunta ja ne jaetaan itsenäisyyspäivän tilaisuudessa.
The Necromancers

The Necromancers on katolisen papin ja kirjailijan Robert Hugh Bensonin kauhuromaani vuodelta 1909.
Romaani sijoittuu vuoteen 1901, hyvin moderniin Englantiin. Nimi viittaa spiritualistiseen liikkeeseen. Tarinan päähenkilö on Laurie Baxter, katolilaisuuteen kääntynyt nuori mies, joka on menettänyt äskettäin kuolleen rakkaansa, Amy Nugentin. Laurie on päättänyt tavata uudelleen edesmenneen rakastettunsa ja hakeutuu uuden okkultismin piiriin kuuluvien ihmisten seuraan, jotka auttavat häntä tapaamaan kuolleen Amyn.
Marja-Leena Itälä

Marja-Leena Itälä (14. toukokuuta 1945 Mynämäki – 21. tammikuuta 2012) oli suomalainen saksan kielen professori.
Marja-Leena Itälän vanhemmat olivat maanviljelijät Frans Jorma Itälä ja Laina Aleksandra Ali-Mattila. Itälä tuli ylioppilaaksi Mynämäen yhteiskoulusta 1963 ja valmistui Turun yliopistosta filosofian kandidaatiksi 1973 ja lisensiaatiksi 1979 ja väitteli siellä filosofian tohtoriksi 1984. Hän oli Turun yliopistossa germaanisen filologian assistentti 1974–1990, vs. apulaisprofessori 1986–1988, va. apulaisprofessori 1988–1990, dosentti 1986–1990 ja saksan kielen professori vuodesta 1990. Itälä julkaisi tutkimuksia kielitieteen useilta osa-alueilta.
Jutta Järvinen

Jutta Järvinen (s.1989) on suomalainen näyttelijä. 
Järvinen valmistui Teatterikorkeakoulusta teatteritaiteen maisteriksi vuonna 2020. Järvinen on näytellyt mm. televisiosarjoissa "Harjunpää", "Pasilan myrkky – Manni" ja "Rahti" sekä elokuvassa "Risto Räppääjä ja villi kone". Jutta Järvinen on työskennellyt myös Ryhmäteatterissa, Linnateatterissa, Teatteri Kapsäkissä sekä Peacock-teatterissa.
Yosef Almogi

Yosef Almogi (5. toukokuuta 1910 – 2. marraskuuta 1991) oli merkittävä israelilainen poliitikko ja sionistinen aktivisti, joka vaikutti merkittävästi Israelin itsenäistymisen ja kehityksen aikana.
Varhainen elämä ja tausta.
Almogi syntyi Hrubieszówissa, Venäjän valtakunnassa (nykyisessä Puolassa) nimellä Josef Karlenboim. Hän liittyi Dror-liikkeeseen vuonna 1924 ja muutti Palestiinaan vuonna 1930. Hän palveli Haganahissa (juutalaisessa itsepuolustusjärjestössä) Kfar Sabassa, Tel Avivissa ja Haifassa vuosina 1936–1937. Toisen maailmansodan aikana hän liittyi Britannian armeijaan, taisteli Kreikassa ja joutui saksalaisten vangiksi, jossa hän vietti loppusodan ajan.
Poliittinen ura.
Sodan jälkeen Almogi liittyi David Ben-Gurionin johtamaan Mapai-puolueeseen ja oli aktiivinen Haifan työläisneuvostossa. Hänet valittiin Knessetiin (Israelin parlamenttiin) vuonna 1955. Hän toimi useissa ministeritehtävissä, kuten asuntoministerinä, kehityksestä vastaavana ministerinä ja työministerinä. Vuonna 1974 hänet valittiin Haifan kaupunginjohtajaksi, mutta hän erosi tehtävästään vuonna 1975 jatkaakseen työtään juutalaisen agentuurin ja maailman sionistisen järjestön puheenjohtajana. Hän toimi näissä tehtävissä vuosina 1976–1978. 
Kirjailija ja muistelmat.
Almogi oli myös kirjailija. Hänen teoksensa Total Commitment ja The Struggle for Ben-Gurion käsittelevät sionistista liikettä ja Israelin varhaista historiaa. Hänen muistelmateoksensa Standing Tall: Jewish Soldiers in Nazi Hands kertoo juutalaisten sotilaiden kokemuksista toisen maailmansodan aikana.
Perintö.
Yosef Almogi oli keskeinen hahmo Israelin varhaisessa kehityksessä ja sionistisessa liikkeessä. Hänen työnsä juutalaisen agentuurin ja maailman sionistisen järjestön johtajana vaikutti merkittävästi juutalaisen kansan yhdistämiseen ja Israelin valtion rakentamiseen. Hän kuoli Haifassa 2. marraskuuta 1991.
Lähteet.
Jewish Telegraphic Agency: Almogi Gratified by Being Nominated for Jewish Agency, WZO Chairman
Military Wiki: Yosef Almogi
Chrístos Giannarás

Chrístos Giannarás (, 10. huhtikuuta 1935 – 24. elokuuta 2024) oli kreikkalainen teologi ja filosofi. Hän toimi filosofian professorina Panteion-yliopistossa vuosina 1982–2002. Hän kirjoitti uransa aikana yli 50 kirjaa sekä useita artikkeleja ja esseitä. Hän käsitteli muun muassa kreikkalaisortodoksisen kristinuskon ja filosofian suhdetta, maansa ja nykysivilisaation poliittis-sosiaalista tilannetta ja kreikkalaisen ja länsieurooppalaisen ajattelun eroavaisuuksia.
Myskiketoni

Myskiketoni (C14H18N2O5) on ketoneihin kuuluva aromaattinen orgaaninen yhdiste. Yhdistettä käytetään ainesosana hajusteissa.
Ominaisuudet, valmistus ja käyttö.
Huoneenlämpötilassa myskiketoni on vaaleankeltaista kiteistä ainetta, jolla on makea ja myskinkaltainen tuoksu. Yhdiste on veteen liukenematonta, mutta liukenee hieman etanoliin ja hyvin kloroformiin.
Myskiketonia valmistetaan lähtien m-ksyleenistä. Se ensin alkyloidaan 1,3-dimetyyli-5-tert-butyylibentseeniksi, joka reagoi asetyylikloridin kanssa Friedel–Crafts-asylointireaktiolla. Viimeinen vaihe on nitraus typpi- ja rikkihappojen seoksella.
Myskiketonia käytetään hajusteissa erityisesti fiksatiivina. Käyttökohteita ovat muun muassa haju- ja partavedet.
Polygon

Polygon on yhdysvaltalainen verkkosivusto, joka keskittyy videopeleihin. Sivusto perustettiin The Verge -sivuston tytärsivustoksi. Vox Median toimitusjohtaja Jim Bankoff ehdotti vuonna 2011 Joystiq-sivuston päätoimittajalle Christopher Grantille uutta sivustoa, joka aluksi hylättiin. Tammikuussa 2012 Grant lähti Joystiqista ja sivusto avattiin samana vuonna lokakuussa. Uudelle sivustolle hankittiin toimittajia merkittäviltä kilpailijoilta.
Vuonna 2025 Vox Media myi Polygonin Valnetille.
Rashid Khalidi

Rashid Khalidi (18. marraskuuta 1948 New York) on yhdysvaltalainen historioitsija. Hänen tutkimuksensa on keskittynyt palestiinalaisten identiteettiin ja poliittiseen tilanteeseen. Hän on esimerkiksi kirjoittanut palestiinalaisnationalismin kehityksestä teoksessaan "Palestinian Identity: The Construction of Modern National Consciousness" (1997). Lisäksi hän on käsitellyt Yhdysvaltojen Lähi-idän politiikkaa, johon kielteisesti suhtautumalla hän on herättänyt huomioita. Urallaan Khalidi on myös toimittanut "Journal of Palestine Studies" -tiedelehteä ja toiminut opetustehtävissä, viimeisimpänä modernin arabitutkimuksen professorina Columbian yliopistossa, josta hän eläköityi vuonna 2024.
Khalidilla on isänsä puolelta palestiinalaiset ja äitinsä puolelta libanonilaiset sukujuuret. Hän väitteli tohtoriksi Oxfordin yliopistossa vuonna 1974.
Pygathrix nigripes

Pygathrix nigripes on harvinainen apinalaji, jota tavataan Kambodžassa ja Vietnamissa.
Kansainvälinen luonnonsuojeluliitto IUCN on luokitellut lajin äärimmäisen uhanalaiseksi. 
"Pygathrix nigripes -"lajin urokset ovat suurempia kuin naaraat. Uros painaa noin 8–11 kg, naaras noin 6–8,2 kg. Urosten vartalon pituus on 55–65 cm ja hännän pituus 69–85 cm. Naaraiden vartalo on 54–60 cm ja häntä 65–80 cm. Pitkää häntää käytetään tasapainon ylläpitämiseen puiden latvustoissa liikkuessa ja kommunikointiin. 
Aikuisilla uroksilla on tummansiniset kasvot, joissa on kermanväriset renkaat silmien ympärillä. Naarailla on myös siniset kasvot, joissa on samanlaiset silmärenkaat; sininen ei kuitenkaan ole yhtä kirkas. Poikasilla ja nuorilla yksilöillä on harmaansiniset kasvot. Turkki on vartalossa vaaleanharmaa, raajoissa musta tai tummemman harmaa. Uroksilla on vaaleanharmaata, karheaa karvaa leuassaan, ja se pitenee ja tulee näkyvämmäksi iän myötä. Nenä on litteä ja sieraimet osoittavat eteenpäin.
Nämä apinat elävät pääasiassa puissa, mutta tulevat toisinaan maahan. Niitä tavataan ikivihreissä ja sekametsissä sekä rannikoiden kuivissa metsissä. Ruokavalio näyttää vaihtelevan elinympäristön mukaan, ja se koostuu pääasiassa lehdistä, joita täydennetään eriasteisesti siemenillä, hedelmillä ja kukilla. Lajin on havaittu syövän yli 150 kasvilajin osia, mutta se on melko valikoiva. Lajia tavataan Koillis-Kambodžassa ja Etelä-Vietnamissa. Kambodžassa sitä tavataan vain Mekongin itäpuolella. Etelä-Vietnamissa lajia esiintyy useissa maakunnissa. Suurimmat populaatiot esiintyvät Bù Gia Mậpin, Núi Chúan, Phước Bìnhin ja Cát Tiênin kansallispuistoissa.
Leingarten

Leingarten on kaupunki Baden-Württembergin osavaltion pohjoisosassa lounaisessa Saksassa. Se muodostettiin Großgartachista ja Schluchternista vuonna 1970.
Maantiede.
Leingarten sijaitsee noin 41 kilometriä Stuttgartista pohjoiseen. Etäisyys Heilbronnin keskustasta on seitsemisen kilometriä länteen. Noin 27-kilometrinen Lein-joki virtaa kaupungin halki lännestä itään. Lein on Neckarin sivujoki.
Historia.
Nykyinen Leingarten syntyi 1. tammikuuta 1970, kun aiemmin itsenäiset maalaiskunnat Großgartach ja Schluchtern liittyivät vapaaehtoisesti toisiinsa. Großgartach mainitaan ensi kerran asiakirjassa (Lorschin koodeksi) vuonna 765 ja Schluchtern vuonna 767. Alueella on kuitenkin asuttu jo nuoremmalta kivikaudelta alkaen. Roomalaiset saapuivat alueelle noin vuonna 85. Heidän jälkeensä tulivat alemannit, joita seurasivat frankit. Napoleonin sotien jälkeen Schluchternista tuli badenilainen enklaavi, joka liitettiin vasta 1945 Heilbronnin piirikuntaan ja sitä myöten Württembergiin. Leingarten kasvoi ja kehittyi ja 1. tammikuuta 2020 se sai kaupunkioikeudet.
Leingartenin vanhaa arkkitehtuuria edustaa muun muassa kirkko Lorenzkirche, jonka historia alkaa vuodesta 1122.
Talous ja liikenne.
Leingartenin suuria yrityksiä ovat muun muassa Dietz GmbH (tupakkatuotteiden tukkukauppa) ja Dautel GmbH (kippiautot, takalaitanostimet).
 Leingartenissa on neljä rautatiepaikkaa. Ne sijaitsevat Kraichgaubahn-radan varrella ja kuuluvat Heilbronnin paikallisjunajärjestelmään (Stadtbahn Heilbronn). Maantieliikenteen merkittävä yhteys on Bundesstraße 293.
Karjalankosken allas

Karjalankosken allas on keinotekoinen ja erittäin lyhytviipymäinen järvi Juankosken keskustan itä- ja eteläpuolella Kuopiossa Pohjois-Savossa. Ranta10-menetelmän mukaan sen pinta-ala on 1,13 neliökilometriä. Vanhemman Ranta20-menetelmän mukaan pinta-ala on 1,46 neliökilometriä. Etäisyys Kuopion keskustasta on 37 kilometriä itäkoilliseen.
Maantiede.
Karjalankosken allas koostuu suurelta osin lahdista: Virraslahti, Uudispellonlahti ja Kumpulahti. Järven koillinen osa on nimetty Koivulammeksi. Kumpulahti sijaitsee Petäjäniemen ja Hiidenniemen välissä. Tikanniemi erottaa Koivulammen muusta järvestä. Noin seitsemäsosa Karjalankosken altaasta on vähintään kymmenen metriä syvä. Syvin kohta on noin 21 metriä.
Karjalankosken altaan saariluku on yhdeksän. Saaret ovat pieniä. Niiden yhteenlaskettu pinta-ala on noin hehtaarin. Saarista kolme on alle aarin laajuisia luotoja, kuusi on yli aarin, mutta alle hehtaarin laajuisia. Pengerrykset erottavat Karjalankosken allasta ja sen kaakkoispuolista Isoa Vehkalahtea (86,4 metriä merenpinnan yläpuolella) toisistaan.
Karjalankosken altaan tulouoma on pohjoisesta Vuotjärveltä (95,0 metriä mpy) virtaava Niskakoski. Karjalankosken allas laskee etelään Akonveteen (81,8 metriä mpy).
Karjalankosken altaan vesitilavuus on 7 534 000 kuutiometriä.
Karjalankosken allas (04.612.1.014) kuuluu Karjalankosken alueeseen (04.612), joka on kolmannen jakovaiheen vesistö Vuoksen vesistössä (04). Toinen jakovaihe on Juurusveden alue (04.61) ja ensimmäinen jakovaihe on Nilsiän reitin valuma-alue (04.6). Karjalankosken allas on kolmanneksi laajin Karjalankosken alueen 15:stä vähintään hehtaarin laajuisesta järvestä riippumatta mittaustavasta.
Toipumiskeskeinen päihderiippuvuuden hoito

Toipumiskeskeinen päihderiippuvuuden hoito on lähestymistapa, jonka keskeisenä tavoitteena on täysi raittius kaikista päihteistä. Hoito tähtää kokonaisvaltaiseen toipumiseen sen sijaan, että se keskittyisi ainoastaan haittojen vähentämiseen.
Toipumiskeskeisyys rakentuu ihmisen omien voimavarojen tunnistamiseen, toivon ja merkityksellisyyden vahvistamiseen sekä uudenlaisen, raittiin elämäntavan oppimiseen. Hoito perustuu yhteisöllisyyteen ja vertaistukeen, ja sen lähtökohtana on vuorovaikutus, ei asiantuntijakeskeisyys. Toipuja on aktiivinen toimija ja tasa-arvoinen jäsen yhteisössä.
Päihderiippuvuuden hoitoa voidaan toteuttaa joko avohoitona tai laitosmuotoisesti yksilöllisten tarpeiden mukaan. Vertaisryhmät, kuten Nimettömät Alkoholistit (AA) ja Nimettömät Narkomaanit (NA) ovat suositeltavia kaikissa hoitovaiheissa. Erityisesti aktiivisen hoidon jälkeen vertaistuki tukee päihteettömyyttä ja edistää pitkäaikaista toipumista.
Toipumiskeskeinen hoito eroaa kliinisistä ja lääkekeskeisistä malleista painottamalla kokemuksellisuutta, ihmisen potentiaalin arvostamista ja mahdollisuutta kasvuun.
Itä-Carolinan yliopisto

Itä-Carolinan yliopisto (, lyh. ECU) on Yhdysvaltain Pohjois-Carolinassa sijaitseva julkinen yliopisto. Yliopisto on perustettu vuonna 1907, ja se sijaitsee Greenvillen kaupungissa.
Temple-yliopisto

Temple-yliopisto () on Yhdysvaltain Pennsylvaniassa sijaitseva julkinen yliopisto. Yliopisto on perustettu vuonna 1884, ja se sijaitsee Philadelphian kaupungissa.
Tulsan yliopisto

Tulsan yliopisto (, lyh. TU) on Yhdysvaltain Oklahomassa sijaitseva julkinen yliopisto. Yliopisto on perustettu vuonna 1894, ja se sijaitsee Tulsan kaupungissa.
Wichitan osavaltionyliopisto

Wichitan osavaltionyliopisto (, lyh. WSU) on Yhdysvaltain Kansasissa sijaitseva julkinen yliopisto. Yliopisto on perustettu vuonna 1895, ja se sijaitsee Wichitan kaupungissa.
Oklahoman osavaltionyliopisto

Oklahoman osavaltionyliopisto (, lyh. OSU) on Yhdysvaltain Oklahomassa sijaitseva julkinen yliopisto. Yliopisto on perustettu vuonna 1890, ja se sijaitsee Stillwaterin kaupungissa.
Texasin teknillinen yliopisto

Texasin teknillinen yliopisto (, lyh. TTU) on Yhdysvaltain Texasissa sijaitseva julkinen yliopisto. Yliopisto on perustettu vuonna 1923, ja se sijaitsee Lubbockin kaupungissa.
Texasin yliopisto, El Paso

Texasin yliopisto El Pasossa (, lyh. UTEP) on Yhdysvaltain Texasissa sijaitseva julkinen yliopisto. Yliopisto on perustettu vuonna 1914 ja se sijaitsee El Pason kaupungissa.
Chris Hansen

Christopher Edward Hansen (s. 13. syyskuuta 1959) on yhdysvaltalainen televisiojuontaja, toimittaja ja YouTube-persoona. Toimiessaan Dateline NBC:n kirjeenvaihtajana hän isännöi ohjelman To Catch a Predator -ohjelmaa (2004–2007), joka keskittyi mahdollisten Internet-pedofiilien kiinni saamiseen pisto-operaatioilla. Kun ohjelman kolmivuotinen taival päättyi, Hansen jatkoi samalla tavalla muotoiltujen ohjelmien isännöintiä muilla kanavilla.
Lähtiessään NBC:stä vuonna 2013,hän alkoi isännöidä Killer Instinct on Investigation Discovery-nimistä sarjaa vuonna 2015, joka dokumentoi murhatutkimuksia. Samana vuonna hän korvasi Matt Doranin Crime Watch Daily -sarjan isännöitsijänä, jota hän isännöi kaksi kautta ja jolla oli oma jakso, joka oli samanlainen kuin hänen Dateline -ominaisuuden Hansen vs. Predator. Hän perusti true crime-lähtöisen suoratoistopalvelun nimeltä TruBlu vuonna 2020, jossa hän tuotti ja tähditti verkkosarjaa Takedown with Chris Hansen. 
Hansen on ansainnut useita tunnustuksia, mukaan lukien kahdeksan Emmy-palkintoa, neljä Edward R. Murrow -palkintoa, kolme Clarion-palkintoa, National Press Club -palkinnon sekä Associated Pressin ja United Press Internationalin palkintoja huippuosaamisestaan. Hansen ja monet hänen tutkimustensa kohteet ovat herättäneet kulttiseurannan tapaista huomiota verkossa, ja Hansenin katsotaan olevan tienraivaaja sting-toimintoihin keskittyvässä sisällössä.
Varhainen elämä ja koulutus.
Hansen syntyi Chicagossa, Illinoisissa, 13. syyskuuta 1959,ja varttui West Bloomfield Townshipissa ja Birminghamissa, Michiganin osavaltiossa. City Pulsen haastattelussa Hansen sanoi, että hän halusi ensimmäisen kerran toimittajaksi 14-vuotiaana, kun hän katsoi ja seurasi poliisin ja FBI:n tutkintaa Jimmy Hoffan katoamisesta. Hän kävi Brother Rice High Schoolia Bloomfield Hillsissä, Michiganissa. Hansen valmistui Michigan State Universitystä tietoliikennetieteen kandidaatiksi vuonna 1981.
To Catch a Predator
Yhdessä Perverted-Justice-sivuston kanssa Hansen isännöi Dateline NBC -ohjelmaa otsikolla To Catch a Predator. Perverted-Justice-järjestön vapaaehtoiset esiintyivät alaikäisinä lapsina (yleensä 13–15-vuotiaita) online-chateissä ja suostuivat tapaamaan aikuisia seksuaalisessa tarkoituksessa. Tapaamispaikat olivat ns. "pistotaloja", joissa NBC:n kameraryhmät ja myöhemmissä jaksoissa paikallinen poliisi odottivat mahdollisia seksuaalisia saalistajia. 
Hyödyntämällä Hansenin ja hänen Predator-tutkimusten menestystä Dateline NBC loi kolme tiistai-iltana esitettävää spin-offia alkuperäisestä konseptistaan; Hansen isännöi To Catch a Con Man ja To Catch an I.D. Thief-nimisiä ohjelmia. Maaliskuussa 2007 Hansenin kirja To Catch a Predator: Protecting Your Kids from Online Enemies Already in Your Home julkaistiin Amerikan markkinoilla. 
Sopimuksen uusimatta jättäminen
Elokuussa 2013 NBC päätti olla uusimatta sopimustaan ​​Hansenin kanssa ja päätti lopulta hänen 20 vuoden toimikautensa.
Texasin osavaltionyliopisto

Texasin osavaltionyliopisto (, lyh. TXST) on Yhdysvaltain Texasissa sijaitseva julkinen yliopisto. Yliopisto on perustettu vuonna 1899, ja se sijaitsee San Marcosin kaupungissa.
New Mexicon osavaltionyliopisto

New Mexicon osavaltionyliopisto (, lyh. NMSU) on Yhdysvaltain New Mexicossa sijaitseva julkinen yliopisto. Yliopisto on perustettu vuonna 1888, ja se sijaitsee Las Crucesin kaupungissa.
Keski-Tennesseen osavaltionyliopisto

Keski-Tennesseen osavaltionyliopisto (, lyh. MTSU) on Yhdysvaltain Tennesseessä sijaitseva julkinen yliopisto. Yliopisto on perustettu vuonna 1911, ja se sijaitsee Murfreesboron kaupungissa.
Viinikaappi

Viinikaappi on viinipullojen ja muiden juomapakkausten säilytykseen tarkoitettu kaappi. Se pitää juomapullot kylminä ja se auttaa myös säilyttämään viinien maun ja tuoksun. Viinikaapin toimintaperiaate on samanlainen kuin jääkaappien. Yleensä viinikaappien lämpötilaa voidaan seurata digitaalisen näytön avulla ja niiden lämpötila on säädettävissä termostaatin avulla. Joissakin viinikaapeissa ovi on lasinen. Tilavat viinikaapit sopivat julkisiinkin tiloihin, kuten kauppoihin tai kuntosaleille. Monissa viinikaapeissa on valo ja jotkut ovat siirrettävissä pyörien avulla.
Andrea Benetti

Andrea Benetti, syntynyt 15. tammikuuta 1964, on italialainen taiteilija, joka on kirjoittanut Neoluolataiteen manifestin, jonka hän esitteli vuonna 2009 53. Venetsian biennaali, Ca' Foscari -yliopistossa ”Luonto ja unelmat” -paviljongissa.
Elämäkerta.
Andrea Benetti, syntynyt Bolognassa vuonna 1964, on italialainen visuaalinen taiteilija, joka on tutkinut erilaisia taiteen muotoja, kuten maalausta, valokuvaus, piirtämistä, installaatioita ja videotaidetta. Vuonna 2006 hän kirjoitti Neoluolataiteen manifestin, jonka hän esitteli 53. Venetsian biennaalissa vuonna 2009.
Andrea Benettin taide ammentaa innoitteensa suoraan ja epäsuorasti esihistoriallisista taiteen ilmauksista. Luolamaalauksista hän on omaksunut tyyli- ja ajatusmaailmallisia elementtejä, jotka hän on sovittanut nykyaikaiseen muotoon. Hänen teoksissaan on eläin- ja ihmishahmoja, geometrisiä ja abstrakteja muotoja sekä symboleja, jotka filosofisesti yhdistävät esihistoriallisen ja nykytaiteen.
Taiteilija on korostanut syvää yhteyttään maalaustaiteen alkuperään käyttämällä teoksissaan autenttisia paleoliittisia väriaineita, jotka ovat samoja, joita esihistoriallinen ihminen käytti maalaamiseen ja jotka arkeologit ovat sittemmin löytäneet Ferraran yliopiston tutkijoilta. Nämä väriaineet, jotka on sertifioitu ja luovutettu taiteilijalle, jotta ne voisivat ”elää” uudelleen uusilla kankaille, edustavat symbolista jatkuvuutta alkuperäisen taiteen kanssa.
Vuonna 2011 Benetti vahvisti tätä yhteyttä menneisyyteen asettamalla teoksiaan Castellanan luolien ”La Grave” -luolaan, joka muodosti todellisen gallerian maan sisälle. Tämän ”Maalaustaakas luolat” -projektin avulla taiteilija symbolisesti palautti nykytaiteen sen alkuperäiseen paikkaan.
Benettin tekniikkaan kuuluu myös mausteiden, oksidien ja muiden luonnonaineiden käyttö veden seassa, öljyvärien käyttö, kipsireliefin tekeminen kankaalle ja graffito.
Andrea Benettin teoksia on merkittävien museoiden ja instituutioiden kokoelmissa, kuten Yhdistyneiden kansakuntien, Vatikaanin, Quirinalen ja Italian edustajainhuoneen kokoelmat. Viimeaikaisiin näyttelyihin lukeutuvat:
Vuonna 2020 taiteilija sai Bolognan kaupungilta 49. Premio ”Nettuno d'Oro” -palkinnon.
Museot ja kokoelmat.
Museot ja instituutiot, jotka ovat hankkineet Andrea Benettin teoksia taidekokoelmiinsa:
Kylmiö

Kylmiö on tila jossa on kylmälaite, joka tekee tilasta sopivan elintarvikkeiden säilyttämiseen. Ravintoloissa ja muissa julkisten paikkojen keittiöissä on suurialaisia kylmiöitä kun taas kotitalouksissa on pienempiä kylmiöitä. Kylmiön lämpötila on yleisesti korkeampi kuin jääkaapin. Lämpötila voidaan säätää kylmiön eri osissa erilaiseksi. Kylmiössä ilma on paitsi viileä, myös kostea. Kylmiön koneisto ottaa kosteutta ulkopuolisen huoneiston ilmasta. Suuret kylmiöt ovat kylmähuoneita, mutta pienimmät kylmiöt ovat jääkaappien tai pakastimien kokoisia. Useissa kylmiöissä on Led-valaistus.
Nokian taidetalo

Nokian taidetalo on Nokialla oleva vuonna 1936 valmistunut rakennus. Se on alkujaan rakennettu Mannerheimin Lastensuojeluliiton Lastentaloksi. Vuonna 1981 kaupunki vuokrasi talon taiteen harrastajien näyttely- ja työskentelytiloiksi.
Talo oli vuosina 2020-2022 nuorisopalveluiden käytössä. Vuodesta 2022 lähtien tilaa on annettu kulttuuri- ja kansalaistoiminnan omaehtoiseen ja kokeilevaan käyttöön.
Est! Est!! Est!!! di Montefiascone

Est! Est!! Est!!! di Montefiascone (myös vain Est! Est!! Est!!!) on viinialue Italiassa. Se sijaitsee Viterbon maakunnassa, tarkemmin Montefiasconen kunnassa ja Bolsenanjärven rannalla. Alueella tuotetaan valkoviiniä ja kuohuviiniä ja "Est! Est!! Est!!!" -viini täyttää vuodesta 1966 lähtien DOC-vaatimukset, joihin kuuluu muun muassa oikeanlaisten rypäleiden käyttö. Kyseiseen viiniin käytetään rypälelajikkeita Rossetto, Malvasia Bianca ja Trebbiano. Bolsenanjärvi on kraatterijärvi eli viiniä tarhataan vulkaanisella maaperällä. Viinialue on kooltaan noin 344 hehtaaria ja tuottaa 5 vuoden keskiarvolla noin 25 000 hehtolitraa viiniä. Siellä tuotettuja valkoviinejä ovat Bianco, Procanico, Malvasia ja Rossetto.
Alueen nimi.
Tarinan mukaan vuonna 1111 saksalainen piispa nimeltä Johann Fugger oli matkustamassa Henrik V:n kanssa Roomaan, jossa Henrik julistettaisiin Pyhän saksalais-roomalaisen keisarikunnan keisariksi. Fugger käski apumiehensä Martinuksen kulkemaan etumatkaa ja etsimään yöpaikan, jossa olisi hyvää viiniä. Martinus ihastui Montefiasconen kylän viineihin niin paljon, että kirjoitti majapaikan oveen "Est! Est!! Est!!!" eli "Tämä! Tämä!! Tämä!!!", jotta Fugger löytäisi sen. Siitä asti viinialue tunnetaan nimellä Est! Est!! Est!!! di Montefiascone. Fugger muutti sinne loppuelämäkseen ja perinteisesti hänen hautakivelleen kaadetaan hänen syntymäpäivänään pullo viiniä.
Norrhult-Klavreström

Norrhult-Klavreström on taajama Uppvidingen kunnassa Kronobergin läänissä Smålannin historiallisessa maakunnassa Ruotsissa. Taajamassa oli 1 184 asukasta vuoden 2023 lopussa.
Alstermo

Alstermo on taajama Uppvidingen kunnassa Kronobergin läänissä Smålannin historiallisessa maakunnassa Ruotsissa. Taajamassa oli 845 asukasta vuoden 2023 lopussa.
Älghult

Älghult on taajama Uppvidingen kunnassa Kronobergin läänissä Smålannin historiallisessa maakunnassa Ruotsissa. Taajamassa oli 416 asukasta vuoden 2023 lopussa.
Hok

Hok on taajama Vaggerydin kunnassa Jönköpingin läänissä Smålandin historiallisessa maakunnassa Ruotsissa. Taajamassa oli 686 asukasta vuoden 2023 lopussa.
Klevshult

Klevshult on taajama Vaggerydin kunnassa Jönköpingin läänissä Smålandin historiallisessa maakunnassa Ruotsissa. Taajamassa oli 279 asukasta vuoden 2023 lopussa.
Bondstorp

Bondstorp on taajama Vaggerydin kunnassa Jönköpingin läänissä Smålandin historiallisessa maakunnassa Ruotsissa. Taajamassa oli 223 asukasta vuoden 2023 lopussa.
Ringarum

Ringarum on taajama Valdemarsvikin kunnassa Itä-Götanmaan läänissä samannimisessä historiallisessa maakunnassa Ruotsissa. Taajamassa oli 585 asukasta vuoden 2023 lopussa.
Gryt

Gryt on taajama Valdemarsvikin kunnassa Itä-Götanmaan läänissä samannimisessä historiallisessa maakunnassa Ruotsissa. Taajamassa oli 318 asukasta vuoden 2023 lopussa.
Taidetalo

Taidetalo voi viitata seuraaviin rakennuksiin:
Den hemmelighetsfulle leiligheten

Den hemmelighetsfulle leiligheten on norjalainen Tancred Ibsenin ohjaama elokuva vuodelta 1948. Se perustuu Kristian Elsterin samannimiseen novelliin.
Juoni.
Keski-ikäinen virkamies (Ola Isene) ostaa asunnon, jonka aiempi omistaja, taiteilija, on yllättäen kuollut ulkomailla. Kaupan mukana tulevat myös irtaimisto ja lemmikit (kultakala ja papukaija). Lisäksi virkamies tutustuu sattumalta taiteilijan kotiapulaiseen ja ihastuu tähän. Ajan myötä hän alkaa yhä enemmän ja enemmän muistuttaa entistä asukasta.
Einar Vaage

Einar Vaage (1. maaliskuuta 1889 Hamar – 12. kesäkuuta 1973 Oslo) oli norjalainen näyttelijä. Hän työskenteli muun muassa Centralteatretissa ja Det Nye Teaterissa. Lisäksi hänellä oli paljon elokuvarooleja.
Kultapääsky ja juopunut katti

Kultapääsky ja juopunut katti () on vuonna 1966 julkaistu hongkongilainen wuxia-lajityypin elokuva. Se on King Hun ohjaama ja Shaw Brothers Studion tuottama. Elokuva kertoo Zheng Peipein esittämästä Kultapääskystä, jonka tehtävänä on pelastaa roistojen vangiksi joutunut veljensä. Kultapääsky saa apua Yueh Huan näyttelemältä Juopuneelta katilta.
Teoksen katsotaan uudistaneen wuxiaelokuvia hienovaraisempaan ja ilmaisullisempaan suuntaan. Elokuvassa keskitytään erikoistehosteiden sijaan konkreettisempiin stuntteihin ja taistelukohtauksiin, ja siinä painotetaan melodramaattisuutta enemmän hahmojen sisäistä maailmaa. Elokuvassa hyödynnetään myös musikaalisia ja komediallisia piirteitä. "Kultapääsky ja juopunut katti" toimi siinä pääroolia näytelleen tanssijataustaisen Peipein läpimurtoelokuvana.
Oliver Lovrenski

Oliver Lovrenski (s. 2003) on norjalainen kirjailija. Hänen esikoisromaaninsa "Da vi var yngre" ilmestyi vuonna 2023. Se oli ehdolla Brage-palkinnon saajaksi ja palkittiin Bokhandlerprisenillä. Kirja on käännetty noin kymmenelle kielelle. Lovrenskin kirjoitustyylille on ominaista, ettei hän käytä isoja alkukirjaimia tai välimerkkejä, ja hän kirjoittaa lyhyitä lauseita, mikä luo runollista vaikutelmaa. Hän myös viljelee paljon intertekstuaalisia viittauksia sekä lainasanoja muun muassa kroaatista ja arabiasta.
Lovrenski kasvoi Oslossa. Hänen isänsä on runoilija Håvard Rem ja äiti kotoisin Kroatiasta.
Jambo

__notoc__
Jambo (s. 1998 tai 1999 Kaarina), oikealta nimeltään Jami Kiskonen, on suomalainen rap-artisti. Hän julkaisi ensimmäiset kappaleensa vuonna 2019, ja on siitä lähtien ollut jatkuvasti esillä niin striimauksissa kuin festivaaleilla.
Ura ja musiikki.
Jambon debyyttialbumi "Vapaa" (2022) saavutti kultarajan ja sisälsi muun muassa Haloo Helsingin kanssa tehdyn kappaleen ”Reiviluola Remix”, joka nousi Suomen toiseksi kuunnelluimmaksi kappaleeksi Spotifyssa. Vuonna 2023 hän julkaisi yhdessä Cledoksen kanssa singlen ”Kilsoi”, joka piti paikkansa Suomen Spotifyn ykkösenä yli viikon ajan. Helmikuussa 2024 ilmestyi hänen toinen albuminsa "Eläintarha", jonka nimikkokappale sai suosiota TikTokissa ja striimasi kultaa. Vuonna 2025 Jambo julkaisi "SEPPO MIXTAPE" -mixtapen, joka esittelee artistin eri puolia ja sisältää yhteistyökappaleita Mikael Laurentin, Mikael Gabrielin, Rögen ja LEFT:n kanssa.
Tyyli ja vaikutteet.
Jambon musiikki yhdistää elektronisia, meneviä soundeja, kehoa liikuttavaa R&amp;B:tä ja luovia rap-lyriikoita. Hän on tunnettu myös omaperäisistä sanoituksistaan, joissa hän käyttää metaforia ja sananlaskuja jättäen kuuntelijalle tilaa tulkita kappaleiden merkityksiä.
Palkinnot ja tunnustukset.
Jambo voitti YleX:n Läpimurto 2022 -yleisöäänestyksen ja sai vuonna 2023 Vuoden tulokas -Emma-ehdokkuuden. Hänen musiikkinsa on saanut laajaa huomiota niin mediassa kuin sosiaalisessa mediassa.
Ash (keitto)

Ash () tai ash restesh on iranilainen keitto, jossa on tyypillisesti lihaa, heraa, nuudeleita, linssejä tai papuja.
Ashia syödään erityisesti persialaisena uutenavuotena ja muina juhlapyhinä, sillä sen nuudelit symboloivat hyvää onnea. Keitto on yleinen ruokalaji myös azerbaidžanilaisessa ruokapöydässä.
Plecturocebus caquetensis

Plecturocebus caquetensis on harvinainen apinalaji. Kansainvälinen luonnonsuojeluliitto IUCN on luokitellut lajin äärimmäisen uhanalaiseksi. 
"Plecturocebus caquetensis" on pieni, suunnilleen kanin kokoinen apina, joka painaa alle kilon. Pään ja vartalon yhteispituus on hiukan yli 30 cm, häntä 30–65 cm siihen päälle. Suuret silmät ja ruosteenpunainen parta antavat niille peikkomaiset kasvot.
"Plecturocebus caquetensis" -apinoita on tavattu Itä-Kolumbiassa Caquetá-departementin eteläosassa Orteguaza- ja Caquetá-jokien välissä lähellä Cordillera Oriental de los Andesin juurta. Rajallinen tunnettu levinneisyysalue saattaa osoittautua laajemmaksi kenttätyön edetessä. 
Tämä laji esiintyy alueella, jossa ihmisasutus on voimakkaasti lisääntynyt, mikä on johtanut laajamittaiseen elinympäristöjen tuhoutumiseen ja pirstoutumiseen laajamittaisen karjankasvatuksen ja laittoman viljelyn vuoksi. Vuonna 2001 yli 50 % Caquetán yhdeksän kunnan alueesta oli muutettu laidunmaaksi. Lisäksi laittomien viljelykasvien jatkuva ruiskuttaminen glyfosaatilla aiheuttaa ympäristön saastumista, eikä sen aiheuttamia vahinkoja metsän eläimille ole koskaan arvioitu. Etelä-Caquetán sosioekonomiset olosuhteet ovat vaikeat, ja monet ihmiset hankkivat lisää ruokaa metsästä, erityisesti metsästämällä.
StatCounter

StatCounter on verkkosivustojen kävijämääriä seuraava sivusto, jonka perusti irlantilainen Aodhán Cullen vuonna 1999.
StatCounter käyttää seurantaan osallistuvien verkkosivustojen kävijämääriä tuloksissa verkkoselainten ilmoittamien tietojen mukaan. 
W3Techsin mukaan StatCounterin seurantaa käytetään 0,6 prosentissa verkkosivustoista, joiden analytiikkamenetelmä tunnetaan, ja tämä on 0,4 prosenttia kaikista verkkosivustoista.
Kritiikki.
StatCounterin ilmoittamat lukemat eivät ole tarkkoja tai luotettavia: StatCounterin lukumäärät sisältävät sivujen katsomisia, mutta ei vierailuja, istuntoja tai yksilöllisiä laitteita, josta johtuen lukemat heittelevät paljon. Tuloksissa on vain sivustoja, jotka ovat upottaneet StatCounterin seurantakoodin verkkosivuilleen ja monet suosituimmista verkkosivustoista eivät näin tee.
The Marshall Tucker Band

The Marshall Tucker Band on yhdysvaltalainen musiikkiyhtye, joka perustettiin vuonna 1972 Spartanburgissa Etelä-Carolinassa. Yhtye nousi suosituimpien southern rock -yhtyeiden joukkoon Yhdysvalloissa 1970–1980-luvuilla, mutta se ei ollut yhtä tunnettu Euroopassa. Yhtyeen albumeita on myyty 15 miljoonaa kappaletta.
Sekstettiin kuuluivat alussa Toy Caldwell (laulu, soolokitara), Doug Gray (laulu), George McCorkle (rytmikitara), Jerry Eubanks (koskettimet, saksofoni, huilu), Tommy Caldwell (bassokitara) ja Paul Riddle (rummut). Sen jälkeen kokoonpano on vaihdellut monesti vuosien kuluessa.
The Marshall Tucker Band luokitellaan ensisijaisesti southern rock- yhtyeeksi, mutta se otti musiikkiinsa elementtejä myös countrysta, bluesista ja jazzista.
Capricorn Records julkaisi yhtyeen ensimmäisen albumin vuonna 1973. Siitä lähtien ilmestyi vähintään yksi albumi vuosittain 1980-luvun alkuvuosiin asti. Tunnettuja hittejä olivat muun muassa ”Can’t You See” ja ”Ramblin’” (molemmat 1973), ”24 Hours at a Time” (1974), ”Fire on the Mountain” (1975) ja ”Heard It in a Love Song” (1977). Laulaja-kitaristi Toy Caldwell kirjoitti suurimman osan yhtyeen kappaleista, mutta hänen pikkuveljestään Tommy Caldwellista tuli yhtyeen epävirallinen johtohahmo.
The Marshall Tucker Band keikkaili paljon The Allman Brothers Bandin kanssa erityisesti vuonna 1973. Marraskuussa 1976 yhtyeellä oli ensimmäinen ja samalla viimeinen esiintyminen Euroopassa, kun se soitti neljä keikkaa Isossa-Britanniassa Grinderswitchin ja Bonnie Bramlettin kanssa.
Vuonna 1977 ilmestynyt albumi "Carolina Dreams" myi miljoona kappaletta, ja se oli yhtyeen menestynein albumi. Vuonna 1979 yhtye vaihtoi levy-yhtiötä Warner Bros. Recordsiin. 
Bassokitaristi Tommy Caldwell kuoli auto-onnettomuudessa huhtikuussa 1980. Yhtye päätti kuitenkin jatkaa soittamista uuden jäsenen Franklin Wilkien kanssa. McCorkle, Toy Caldwell ja Riddle erosivat "Greetings from South Carolina" -albumin jälkeen vuonna 1983, ja Eubanks vuonna 1996. Toy Caldwell kuoli hengitysvajaukseen vuonna 1993 ja McCorkle syöpään vuonna 2007. Doug Gray on ryhmän ainoa alkuperäinen jäsen.
Yhtyeen nimi Marshall Tucker ei viittaa yhtyeen jäseneen, vaan sokeaan pianonvirittäjään Spartanburgista. Kun yhtyeelle pohdittiin nimeä eräänä iltana vanhassa varastossa, jonka he olivat vuokranneet harjoitustilaksi, joku huomasi varaston oveen kaiverretun nimen Marshall Tucker. Hän ehdotti heidän kutsuvan itseään The Marshall Tucker Bandiksi, tietämättä sen viittaavan oikeaan henkilöön. Myöhemmin kävi ilmi pianonvirittäjä Marshall Tuckerin virittäneen pianon tuossa vuokratussa tilassa ennen bändiä ja hänen nimensä oli kaiverrettu koskettimiin. Marshall Tucker itse hyväksyi yhtyeen nimen ja hän oli "ylpeä heistä niin kauan kuin he olivat kilttejä poikia ja soittivat hyvää musiikkia".
Rettlahti

Rettlahti (ruots. "Rättlax") on kylä Nummella Lohjalla Uudenmaan maakunnassa. Kylä sijaitsee Hiidenveden rannalla. Rettlahti on tunnettu kahdesta kylässä sijaitsevasta muinaisjäännöksestä. Toinen muinaisjäännöksistä on kivikautinen asuinpaikka ja toinen keskiaikaisen kylän paikka.
Villa Elisa (Paraguay)

Villa Elisa on kaupunki Paraguayn Centralin departementissa pääkaupunki Asunciónin vieressä. Sen asukasluku oli vuoden 2022 väestönlaskennassa 71 383.
Maantiede.
Villa Elisa sijaitsee Paraguayn Centralin departementissa maan pääkaupunki Asunciónin metropolialueella ("Área Metropolitana de Asunción").
Historia.
Kuvernööri Bazán de Pedraza perusti alkujaan nimellä San Felipe de Borbón en el Valle del Bastán en los Campos del Guarnipitán tunneun paikakkunnan vuonna 1714. Paikkakunnasta tuli nykyinen Villeta, mutta se käsitti myös myöhemmän Villa Elisan alueen.
Paraguayn käymän kolmoisliiton sodan jälkeen suuri osa maan väestöstä oli saanut surmansa. Väestöä pyrittiin kasvattamaan houkuttelemalla siirtolaisia Euroopasta. Vuonna 1890 joukko siirtolaisia Belgiata perustivat Colonia Belga del Mbocayatyn. Heidän joukkoonsa liittyi myöhemmin ranskalaisia ja italialaisia siirtolaisia. Paraguayn hallitus myi siirtokunnan tanskalaiselle Emilio Johannsenille, joka alkoi kehittää sirtokuntaa edelleen. Hän antoi sille uuden nimen Villa Elisa vaimonsa Elisa Von Poleskin mukaan. Paikallishallinto perustettiin 21. kesäkuuta 1899 ja siirtokunnan edelleen kasvaessa paikalle muutti ruotsalaisia, suomalaisia ja saksalaisia siirtolaisia. Tärkeimmän elinkeinon muodosti maanviljely ja toisekseen karjankasvatus.
Vuodesta 1970 lähtien Villa Elisassa sijainneita suuria tiloja on pilkottu, mikä on vaikuttanut kaupunkirakenteeseen. Samaan aikaan pääkupunki Asunciónin kasvu aiheutti väestönkasvua myös sen viereisessä Villa Elisassa.
Väestö.
Villa Elisan asukasluku oli Paraguayn vuoden 2022 väestönlaskennan mukaan 71 383.
Heikki Jalkanen

Heikki Kusti Jalkanen (28. huhtikuuta 1940 Nilsiä – 2. toukokuuta 2022 Espoo) oli suomalainen metallurgian tutkija ja professori. 
Heikki Jalkasen vanhemmat olivat kihlakunnantuomari Veikko Kustaa Jalkanen ja opettaja Maija-Liisa (Maili) Jäntti. Hän avioitui 1968 tekstiilitaiteilija Tuula Johanna Sauvolan kanssa ja liiton päätyttyä eroon 1979 toimistosihteeri Ulla Anneli Rytivaaran kanssa. Jalkanen tuli ylioppilaaksi Joensuun lyseosta 1959 ja valmistui Teknillisestä korkeakoulusta diplomi-insinööriksi 1965 ja tekniikan lisensiaatiksi 1968 ja väitteli siellä tekniikan tohtoriksi 1977.
Jalkanen oli Teknillisen korkeakoulun metallurgian laboratorion tutkimusassistentti ja tutkija 1965–1967 ja 1970–1980, metallurgian apulaisprofessori 1984–1998 ja metallurgian professori 1998–2007. Suomen Akatemian vanhempi tutkija hän oli 1980–1984 ja Outokumpu Oy:n tutkija Porissa 1967–1970. Vieraileva professori Košicessa Unkarissa hän oli 2007–2008. Hän julkaisi tutkimuksia metallurgiasta ja soveltavasta termodynamiikasta.
Jalkanen kuoli vuonna 2022 ja hänet on haudattu Helsingissä Hietaniemen hautausmaalle.
Ilkka Willman

Ilkka ”Ille” Willman (6. helmikuuta 1942 – 17. lokakuuta 1994) oli suomalainen basisti, joka oli mukana monissa jazz- ja rockyhtyeissä ja sadoissa studiolevytyksissä. Hän soitti sekä bassokitaraa että kontrabassoa.
Porista kotoisin ollut Willman aloitti basistiuransa kotikaupungissaan vuonna 1961 soittaen muun muassa rumpali Esko Rosnellin kanssa. Hän siirtyi vuonna 1968 Helsinkiin, jonne Rosnell oli muuttanut jo 1964. 
Willman alkoi saada kriitikkojen huomiota 1960-luvun lopulta alkaen. Kesällä 1968 hän esiintyi Helsingissä Esa Katajavuoren yhtyeessä. Tästä Pekka Pöyry kirjoitti "Helsingin Sanomissa": ”Varsinkin porilainen Willman on todella löytö, hänen puhdas legatonsa on maamme sympaattisimpia.” Willman oli mukana Eero Koivistoisen kvartetissa, joka voitti Sveitsissä vuonna 1969 Montreux’n jazzfestivaalien yhtyesarjan ja pääsi palkintomatkalle Newportin jazzfestivaaleille Yhdysvaltoihin. Kesällä 1969 Willman oli Pori Jazz -festivaaleilla mukana sekä Koivistoisen kvartetissa että Otto Donner Treatmentin tunnin mittaisessa esityksessä "En soisi sen päättyvän", joka perustuu Pentti Saarikosken runoihin. Willman on mukana myös tuon teoksen levytyksessä vuodelta 1970. 
Tammikuussa 1971 "Helsingin Sanomien" Julius Heikkilä kirjoitti Yleisradion Kulttuuritalossa järjestämästä uusien kykyjen jazzkonsertista: ”Seuranneessa bassosoolossa Ilkka Willman huomautti jääneensä turhan vatimattomalle osalle kotimaisissa keskinäisten kehujien kerhon kokouksissa.” Vuonna 1972 Willman tuli Jazzliiton sävellyskilpailussa kolmanneksi Jarmo Sermilän ja Edward Vesalan jälkeen. Willman soitti myös muun muassa Dannyn kesäkiertuekokoonpanoissa ja Yleisradion Soitinyhtye Liisassa. 
Vuosina 1972–1974 Willman oli mukana Dopplerin ilmiö -yhtyeessä, joka kiersi tekemässä koululaiskonsertteja. Se oli alun perin Willmanin, kitaristi Ilpo Saastamoisen ja rumpali Esko Rosnellin muodostama trio, mutta mukana olivat myöhemmin myös saksofonisti Paroni Paakkunainen, pianisti Olli Ahvenlahti ja laulusolisti Frank Robson.
Willman teki 1970-luvun alkupuolella paljon studiosessioita myös iskelmän ja rockin alueilla ja soitti muun muassa Carita Holmströmin, Irwin Goodmanin, Tapio Heinosen, Vesa-Matti Loirin, Juha Vainion, Ritva Oksasen ja Rauli Badding Somerjoen levyillä. Kansalliskirjaston tietokannan mukaan Willman on mukana kaikkiaan 410 levytetyssä teoksessa. Hän soitti M. A. Nummisen yhtyeessä elokuvassa "Kreivi" (1971), Esa Helasvuon yhtyeessä elokuvassa "Marja pieni!" (1972) ja Rauno Lehtisen yhtyeessä elokuvassa "Tuntematon ystävä (1978). 
Ilkka Willman kuoli 52-vuotiaana lokakuussa 1994.
Plecturocebus grovesi

Plecturocebus grovesi on harvinainen apinalaji, joka elää Brasiliassa. Kansainvälinen luonnonsuojeluliitto IUCN on luokitellut lajin äärimmäisen uhanalaiseksi. Laji löydettiin vuonna 2019.
Laji poikkeaa lähisukulaisistaan väritykseltään. Sillä on harmaa agouti-väritys päälaella ja selässä, kokonaan kirkkaan punaruskea vatsapuoli, lähes kokonaan musta häntä, jossa on vaalea kärki ja poskien karvojen vaaleankeltainen väritys, joka on vastakohta kasvojen sivujen ("pulisonkien") kirkkaan punaruskeille karvoille. 
Plecturocebus grovesi -lajia esiintyy Mato Grosson osavaltion metsissä, alueella, jota rajaavat lännessä Juruena- ja Arinosjoet sekä idässä Teles-Pires-joki. Populaatiot ovat aiemmin vähentyneet elinympäristöjen tilan heikkenemisen ja häviämisen vuoksi. Lajia uhkaavat Brasilian Amazonin suojelualueiden jatkuva supistaminen, niiden hallinnon rahoitusleikkaukset sekä alueelle suunniteltu vesivoimahanke.
Champions Cup (frisbeegolf)

Champions Cup on yksi neljästä frisbeegolfin Major-turnauksesta, joka järjestettiin ensimmäisen kerran vuonna 2022.
Sulkavanjoki

Sulkavanjoki liittyy nimenä usein sulkavaan, jolla on ilmeisesti useita merkityksiä, tai siitä johdettuun sulkavanjärveen. Sulkavanjoki voi tarkoittaa seuraavia:
Kneecap

Kneecap on hip hop -trio Belfastista, Pohjois-Irlannista.
Yhtyeen jäseniin kuuluvat Liam O’Hanna, Naoise Ó Cairealláin ja J. J. Ó Dochartaigh, jotka esiintyvät taiteilijanimillä Mo Chara, Móglaí Bap ja DJ Próvaí. 
Kneecap räppää englannin ja iirin kielten sekoituksella. Yhtye tunnetaan kantaaottavuudestaan. Kneecapin sanoitukset käsittelevät muun muassa työväenluokan nuorisokulttuuria Belfastissa, Irlannin tasavaltalaisuutta ja iirin kielen oikeuksia. Yhtye on puolustanut Palestiinaa puheenvuoroissaan. Yhtyeen nimi viittaa Irlannin tasavaltalaisarmeija IRA:n suorittamiin rangaistuksiin huumekauppiaille. 
Kneecapin ensimmäinen single "C.E.A.R.T.A." julkaistiin vuonna 2017. Mixtape 3CAG seurasi vuonna 2018. Studioalbumi "Fine Art" ilmestyi vuonna 2024, ja samana vuonna julkaistiin myös yhtyeestä kertova elämäkertaelokuva. Elokuva valittiin Irlannin viralliseksi ehdokkaaksi vuoden 2025 Oscareihin.
Kneecap on joutunut julkisuudessa myrskyn silmään useamman kerran. Vuonna 2025 yhtyeen videoista aloitettiin Britanniassa tutkinta ja toukokuussa 2025 nostettiin myös syyte terrorismirikoksesta: yhtyeen Liam O’Hannan, taiteilijanimeltään Mo Chara, epäillään esiintyneen äärijärjestö Hizbollah’n lipun kanssa yhtyeen keikalla. Julkisuudessa on väitetty myös yhtyeen jäsenten yllyttävän poliitikkojen tappamiseen ja hehkuttavan terroristijärjestö Hizbollah’ta. Yhtye on kiistänyt itse syytökset ja pyytänyt anteeksi murhattujen kansanedustajien perheiltä. Useat yhtyeet ovat asettuneet puolustamaan Kneecapia kohun seurauksena.
Kesäkuussa 2025 kerrottiin, että Kneecapin esiintymisestä Glastonburyn festivaalissa aloitetaan poliisitutkinta. Lehtitietojen mukaan yhtye oli yllyttänyt yleisöä solvaamaan Yhdistyneen kuningaskunnan pääministeri Keir Starmeria. 
Kohujen vuoksi myös Suomessa Kneecapin konserttia on yritetty estää. Suomen Kuvalehden mukaan Helsingin päättäjät saivat kesällä 2025 sähköpostiviestejä, joissa vaadittiin yhtyeen keikan perumista Flow-festivaaleilla. Yhtye soimasi konsertin aikana Suomen hallitusta asekaupoista Israelin kanssa ja Flow-festivaalin taustalla vaikuttavaa sijoitusyhtiö KKR:ää.
Kohujen lisäksi Kneecapin provosoivia sanoituksia on tulkittu ironian ja satiirin kautta.
Meaulne-Vitray

Meaulne-Vitray on kunta Ranskassa Allier'n departementissa Auvergne-Rhône-Alpesin alueella. Se sijaitsee Cherjoen ja sen sivujoen Aumancen varrella, noin 30 kilometriä Montluçonin kaupungista pohjoiseen.
Meaulne-Vitrayn kunta perustettiin 1. tammikuuta 2017. Tuolloin kaksi kuntaa Meaulne ja Vitray yhdistyivät yhdeksi kunnaksi.
Meaulnessa oleva Saint-Symphorienin kirkko kuuluu historiallisten monumenttien luetteloon. Kirkon vanhin osa on alkuperäinen kappeli 1400–1500-luvulta. Kirkon kuorin uusklassisen tyylin seinämaalaukset ovat luultavasti 1700-luvun alkupuolelta. Kirkon keskilaivan freskot ovat peräisin 1800-luvun alkupuoliskolta. Ne ovat poikkeuksellisia, koska ne on maalattu italialaisella quadro riportato -tekniikalla. Ne jäljittelevät kankaalle maalattuja maalauksia puisine kehyksineen. Kirkko on omistettu pyhälle Symphorianukselle.
Konrad Punainen

Konrad Punainen (kuoli 10. elokuuta 955 Augsburgin lähellä) oli Lothringenin herttua vuosina 944–953. Konrad on Saksan kuninkaiden saalilaisen suvun kantaisä.
Konrad kuului frankkien kreivisukuun, joka omisti maita Speyerin ja Wormsin ympäristössä. Autettuaan kuningas (sittemmin keisari) Otto I:tä tukahduttamaan vasalliensa kapinan (937-939) hän sai Lothringenin herttuakunnan (944) ja meni naimisiin Oton tyttären Liutgardin kanssa. Myöhemmin Konrad kuitenkin riitaantui kuninkaan kanssa ja liittyi Oton pojan Liudolf Svaabialaisen kapinaan (953-954). 
Konrad pakotettiin alistumaan, ja hän menetti herttuakuntansa mutta ei kuitenkaan maitaan Frankenissa eikä vasallejaan. Myöhemmin hän liittoutui uudelleen kuninkaan kanssa ja kaatui Lechfeldin taistelussa vuonna 955, jossa suuri unkarilainen armeija tuhottiin. Konradilla oli ilmeisesti ratkaiseva merkitys Oton voiton varmistamisessa.
Symphorianus

Symphorianus () (n. 159 – n. 180) oli nuori pyhimys, joka kuoli marttyyrikuoleman vuonna 180 Autunissa, Burgundissa.
Symphorianus syntyi noin vuonna 159 kristittyyn aatelisperheeseen, ja hänestä tuli koulutettu nuori mies. Autunissa harjoittettiin tuolloin edelleen gallialaisten jumalten, erityisesti jumalatar Kybelen, palvontaa. Eräänä päivänä, kun Kybelen patsasta kannettiin kunniaparaatissa kaupungin kaduilla, Symphorianus kieltäytyi kunnioittamasta sitä ja jopa pilkkasi kulkuetta. Symphorianus pidätettiin ja hänet vietiin maakunnan kuvernöörin Herakleioksen luo. Kysyttäessä käytöksestään Symphorianus vastasi, että kristittynä hän palvoi vain tosi Jumalaa. Kun hänet vietiin kaupungista mestattavaksi, missä hänen äitinsä kehotti häntä pysymään uskollisena loppuun asti.
Symphorianus on Autunin suojeluspyhimys ja hänelle omistettua päivää vietetään 22. elokuuta.
Juhani Aalto

Juhani ”Jussi” August Aalto (3. marraskuuta 1931 Hämeenlinna – 17. joulukuuta 2012) oli suomalainen pasunisti ja jazzmuusikko.
Viisivuotiaana orvoksi jäänyt Aalto varttui isoäitinsä hoivissa, kävi kansakoulun ja soitteli mandoliinia ja alppitorvea. Hän hakeutui 14-vuotiaana soitto-oppilaaksi Hämeen panssaripataljoonan soittokuntaan, jossa sodasta palanneiden miesten alkoholismi oli yleistä ja vetopasuunan otteet piti opettajan puutteessa opetella itse kuvataulukosta. Vuonna 1953 hän liittyi Kauko Viitamäen tanssiyhtyeeseen ja kiersi sitten parikymmentä vuotta tanssilavoja ja -ravintoloita eri yhtyeiden riveissä. Hän soitti Radion tanssiorkesterissa 1958–1975, oli mukana perustamassa Umoa 1975 ja toimi Turun ja Porin läänin jazzmusiikin läänintaiteilijana 1976–1980.
Juhani Aalto toimi pasunistien ja pasuunasektioiden kouluttajana muun muassa Sibelius-Akatemiassa, Oulunkylän pop-jazz-opistossa ja useissa big bandeissä. Tästä työstä hänet palkittiin Suomen Big Band -yhdistyksen Count Basie -mitalilla. Tammikuussa 1992 Umo järjesti hänen kunniakseen konsertin, jonka pasuunapitoisen ohjelmiston hän sai itse suunnitella.
Aalto kuoli vuonna 2012 ja hänet on haudattu Helsingissä Hietaniemen hautausmaalle.